APROBACIÓN DEFINITIVA REGULAMENTO ASOCIACIÓNS
ADMINISTRACIÓN LOCAL — Municipal — Cangas (Ordenanzas e Regulamentos, 19/10/2016)

O Pleno do Concello de Cangas, en sesión ordinaria de data 7 de outubro de 2016, acordou aprobar expresamente, con carácter definitivo, a redacción final do texto do Regulamento do Rexistro Municipal de Asociacións do Concello de Cangas, unha vez resoltas as reclamacións presentadas e incorporadas as modificacións derivadas das reclamaciones estimadas, o que se fai público para o seu xeral coñecemento e en cumprimento do disposto no artigo 70.2 da Lei 7/1985, de 2 de abril, Reguladora das Bases do Réxime Local. O dereito a asociarse aparece determinado na Lei Orgánica 1/2002, de 22 de marzo, reguladora do Dereito de Asociación, que desenvolve o dereito fundamental de asociación recoñecido no artigo 22 da Constitución. No ámbito local o artigo 72 da Lei 7/1985, do 2 de abril, Reguladora das Bases do Réxime Local dispón que as corporacións locais favorecerán o desenvolvemento das asociacións para a defensa dos intereses xerais e sectoriais dos veciños e o artigo 236 do Regulamento de Organización, Funcionamento e Réxime Xurídico das Entidades Locais (ROF), aprobado polo Real Decreto 2568/1986, do 28 de novembro, prevé a existencia dun Rexistro Municipal de Asociacións Veciñais e dispón que os dereitos recoñecidos ás asociacións para a defensa dos intereses xerais ou sectoriais da veciñanza nos artigos 232, 233, 234 e 235 deste Regulamento só poderán ser exercitados por aquelas que se atopan inscritas no Rexistro Municipal de Asociacións Veciñais. Este Rexistro é independente do Rexistro Xeral de Asociacións e do Autonómico, que supoñen un recoñecemento legal da asociación, mentres que o rexistro municipal serve para poder exercitar as posibilidades de participación e obtención de beneficios expresados nos artigos 232 a 235 do ROF. O rexistro ten por obxecto permitir ao Concello de Cangas coñecer o número de entidades non lucrativas existentes no termo municipal, os seus fins e a súa representatividade, aos efectos de posibilitar unha correcta política municipal de fomento do asociacionismo veciñal, por tanto, é independente do Rexistro Xeral de Asociacións, no que asemade, deben figurar inscritas todas elas. O Pleno do Concello de Cangas en sesión de data 29 de setembro de 1995 acordou a creación do Rexistro Municipal de Asociacións Veciñais así como unhas normas de funcionamento. Dúas únicas normas que, ademais de limitarse a reproducir o disposto nos artigos do ROF referidos, o transcurso do tempo demostrou insuficientes para definir correctamente aspectos como a relación entre o Concello de Cangas e as asociacións rexistradas, o réxime de acceso as axudas e medios municipais ou outros non desenvolvidos ata este momento como o da vixencia da inscrición ou a baixa das asociacións no rexistro o que impedía ter unha imaxe fiel do número de asociacións existentes, da súa representatividade e dos seus fins, con datos desfasados e que non respondían á realidade. O Concello de Cangas consciente da necesidade de ter un Rexistro Municipal de Asociacións actualizado e regulado, propón un novo regulamento que ven a substituír o xa existente e as normas de funcionamento vixentes ata o de agora, e que deberá servir para ter un verdadeiro coñecemento das asociacións existentes no ámbito de Cangas, dos seus intereses e necesidades e así desenvolver mellores políticas de fomento do asociacionismo. Artigo 1.- O obxecto deste regulamento é a actualización e nova formulación do Rexistro Municipal de Asociacións do Concello de Cangas, que pretende que o Concello poida coñecer o número de entidades existentes no seu territorio, facilitar as relacións con elas, coñecer os seus fins e representatividade, facilitar e promover a iniciativa e a participación das entidades cidadás na xestión municipal, para os efectos de impulsar políticas municipais coherentes coas pretensións e necesidades da veciñanza, constituíndo un instrumento para consolidar un tecido social máis moderno. Artigo 2.- O Rexistro Municipal de Asociacións é independente do Rexistro Xeral de Asociacións e do Rexistro de Asociacións da Xunta de Galicia, polo que a inscrición das entidades ou organizacións en calquera destes últimos non presuporá a inscrición no primeiro. Artigo 3.- O Rexistro levarase na Secretaría Xeral coa colaboración, para a súa xestión e mantemento, da unidade administrativa encargada dos asuntos referentes á participación cidadá, seguindo as directrices establecidas pola Secretaría. Artigo 4.- O Rexistro Municipal de Asociacións do Concello de Cangas ten carácter administrativo e configúrase segundo a previsión establecida no artigo 236 do ROF das entidades locais. Artigo 5.- Os datos contidos no Rexistro Municipal de Asociacións serán públicos, agás aqueles que estean especialmente protexidos pola Lei de Protección de Datos (LO 15/99 de 13 de decembro). Artigo 6.- Poderán inscribirse no dito rexistro as asociacións de ámbito municipal que cumpran os requisitos que se establecen na normativa xeral de aplicación e no presente regulamento en particular. A inscrición no rexistro terá carácter voluntario e gratuíto. A inscrición non é requisito constitutivo, se ben será necesario para gozar das subvencións outorgadas polo Concello, para formar parte dos órganos municipais de representación, participación e comunicación entre o movemento asociativo municipal e o Concello de Cangas así como para obter outros beneficios que se poidan establecer a nivel municipal. Artigo 7.- Poderán obter a inscrición no rexistro todas aquelas asociacións legalmente constituídas que desenvolvan uns fins comúns encamiñados a defensa, fomento ou mellora dos intereses xenerais ou sectoriais da veciñanza do concello e en calquera caso: Artigo 8.- Documentación necesaria para acceder ao Rexistro: Artigo 9.- Para os efectos da continuación da vixencia da inscrición, todas as entidades inscritas no rexistro municipal deberán presentar anualmente ante a Alcaldía, antes do 31 de marzo a seguinte documentación: Artigo 10. - As asociacións poderán causar baixa no rexistro: Procedemento de baixa de oficio: Comprobado polos Servizos Municipais o incumprimento sobrevindo por parte das asociacións dalgún dos requisitos esenciais que se esixen para a inscrición no Rexistro Municipal de Asociacións, procederase a iniciar o expediente de baixa de oficio no Rexistro. De conformidade co artigo artigo 84 da Lei 30/1992, de 26 de novembro, de Réxime Xurídico das Administracións Públicas e do Procedemento Administrativo Común, deberase comunicar ao interesado a incoación do expediente, concedéndolle audiencia durante un prazo non inferior a dez nin superior a quince días para que, en caso de desconformidade presente as alegacións e xustificacións que estime pertinentes. A competencia para resolver correspóndelle ao Alcalde, de conformidade co disposto no artigo 21.1. s) da Lei 7/1985, de 2 de abril, das Bases Reguladoras do Réxime Local. A Resolución acordando a baixa de oficio no Rexistro Municipal notificarase aos interesados xunto coa indicación dos recursos pertinentes. Artigo 11.- A perda da condición de asociación inscrita dará lugar á perda dos dereitos de uso de instalacións e medios municipais. Artigo 12.- Os dereitos recoñecidos nesta ordenanza ás asociacións para a defensa dos intereses xerais ou sectoriais da veciñanza só serán exercitables por aquelas que se atopen inscritas no Rexistro municipal de asociacións veciñais. Artigo 13.- As asociacións inscritas, logo da petición por escrito presentada no Rexistro Municipal coa antelación que se estableza polos servizos correspondentes, poderán acceder ao uso de medios públicos municipais, especialmente locais e medios de comunicación. As autorizacións concederanse atendendo ás actividades programadas, a dispoñibilidade de espazos, persoal e horarios, segundo os criterios que se fixen polas unidades responsables da xestión dos medios solicitados. Asemade, as asociacións inscritas poderán acceder ás accións formativas que impulse o Concello de Cangas para fomento do asociacionismo. Artigo 14.- As asociacións poderán percibir subvencións dentro das posibilidades orzamentarias nos prazos, procedementos e cantidades que se determinen nas convocatorias publicadas para ese fin. As ditas subvencións poderán ser tanto para gastos ordinarios de funcionamento como para o desenvolvemento ou promoción de actividades concretas. Artigo 15.- Anualmente, antes do 31 de marzo, as asociacións comunicarán, mediante unha breve memoria, o programa anual de actividades e o orzamento previsto para o ano en curso. Comunicarán asemade cantos datos de rexistro actualizados lles sexan solicitados. Artigo 16.- As asociacións responderán do uso realizado das instalacións municipais e dos danos que nestas puidesen causar pola súa utilización. As asociacións inscritas no rexistro municipal con anterioridade á entrada en vigor do presente regulamento deberán adaptarse ao disposto no mesmo. Para iso antes do 31 de marzo de 2017 deberán achegar a documentación á que se fai referencia no artigo 9 do regulamento tendo que achegar ademais a documentación requirida no artigo 8 que non fose achegada con anterioridade ou que fora obxecto de variación trala súa inscrición inicial. Ao remate do período transitorio o Concello disporá dunha relación de asociacións inscritas e constarán de todas elas os mesmos datos e documentación. Transcorrido o prazo outorgado aquelas asociacións que non cumpriran co establecido na presente disposición poderán ser dadas de baixa no Rexistro por inactividade. Primeira: No non previsto por este Regulamento, o Rexistro Municipal de Asociacións, e as relacións das inscritas nel co Concello de Cangas rexeranse polo Regulamento de Organización, Funcionamento e Réxime Xurídico das Entidades Locais. Segunda: O presente regulamento entrará en vigor, logo da súa publicación íntegra no BOP de Pontevedra, despois de transcorrer o prazo previsto no artigo 70 en relación co 65.2 da Lei 7/1985, do 2 de abril, reguladora das Bases de Réxime Local. Contra este regulamento poderá interpoñerse directamente recurso contencioso-administrativo ante o órgano de tal xurisdición e no prazo que establece a Lei 29/1998, de 13 de xullo, reguladora da xurisdición contencioso-administrativa. Cangas, a 10 de outubro de 2016.—O Alcalde, Xosé Manuel Pazos Varela.